Document ID: 32013R0293

KOMISIJOS REGLAMENTAS (ES) Nr. 293/2013
2013 m. kovo 20 d.
kuriuo dėl didžiausios leidžiamosios emamektino benzoato, etofenprokso, etoksazolio, flutriafolo, glifosato, fosmeto, piraklostrobino, spinosado ir spirotetramato likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji etoksazolio, glifosato ir piraklostrobino likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Emamektino benzoato, etofenprokso, flutriafolo, fosmeto, protiokonazolo, spinosado ir spirotetramato DLK nustatyta Reglamento (EB) Nr. 396/2005 III priedo A dalyje;
(2)
vykdant procedūrą, taikomą siekiant gauti leidimą naudoti augalų apsaugos produktą, kurio sudėtyje yra veikliosios medžiagos protiokonazolo, rapsų sėkloms, sėmenims, aguonų ir garstyčių sėkloms apsaugoti, pagal Reglamento (EB) Nr. 396/2005 6 straipsnio 1 dalį pateikta paraiška pakeisti nustatytą DLK;
(3)
pateikta paraiška leisti naudoti fosmetą valgomosioms alyvuogėms, bulvėms ir rapsų sėkloms apsaugoti;
(4)
atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir vertinimo ataskaitas pateikė Komisijai;
(5)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir atitinkamais atvejais gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(6)
Tarnyba pagrįstose nuomonėse padarė išvadą, kad dėl protiokonazolo naudojimo rapsų sėkloms, sėmenims, aguonų ir garstyčių sėkloms apsaugoti reikalingi papildomi duomenys, norint įvertinti likučių stabilumą, įtrauktą į augalų rizikos vertinimo likučių apibrėžtį. Be to, Tarnyba pabrėžė, kad gera žemės ūkio praktika (GŽŪP) yra susijusi su produktu, kurio sudėtyje yra biksafeno ir protiokonazolo. Todėl į turimus duomenis dėl biksafeno DLK didinimo taip pat turėtų būti atsižvelgiama. Todėl nustatyta DLK turėtų likti nepakeista;
(7)
dėl visų kitų paraiškų Tarnyba padarė išvadą, kad visi duomenims keliami reikalavimai yra įgyvendinti ir pareiškėjų prašomi DLK pakeitimai yra priimtini vartotojų saugos požiūriu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų poveikis vartojant visus maisto produktus, kuriuose jų gali būti, nei trumpalaikis poveikis vartojant labai daug atitinkamų kultūrinių augalų ir produktų nekeltų pavojaus viršyti leidžiamą paros dozę (LPD) arba ūmaus poveikio etaloninę dozę (ŪPED);
(8)
2012 m. liepos 7 d. Maisto kodekso komisija (3) patvirtino emamektino benzoato, etofenprokso, etoksazolio, flutriafolo, glifosato, piraklostrobino, spinosado ir spirotetramato Kodekse nustatytą didžiausią leidžiamąją koncentraciją (CXL). Ši CXL turėtų būti įtraukta į Reglamentą (EB) Nr. 396/2005 kaip DLK, išskyrus tą CXL, kuri nėra saugi Europos vartotojų grupei ir dėl kurios Sąjunga Maisto kodekso komisijai išreiškė abejonę (4);
(9)
remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(10)
per Pasaulio prekybos organizaciją dėl naujos DLK buvo konsultuotasi su Sąjungos prekybos partneriais ir į jų pastabas buvo atsižvelgta;
(11)
prieš pradedant taikyti pakeistą DLK turėtų būti numatytas tinkamas laikotarpis, kad valstybės narės ir suinteresuotosios šalys galėtų pasirengti vykdyti naujus reikalavimus dėl pakeistos DLK;
(12)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(13)
šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kurie, remiantis turima informacija, užtikrina aukštą vartotojų apsaugos lygį, kad šiuos produktus būtų galima įprastai parduoti, perdirbti ir vartoti;
(14)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2013 m. balandžio 6 d.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Tačiau dėl fosmeto DLK valgomosiose alyvuogėse ir rapsų sėklose (atitinkami kodai 0161030 ir 0401060) jis taikomas nuo 2013 m. spalio 6 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 20 d.

Labels: 0
17
20
6